Na temelju članka 14. Sporazuma o osnivanju Zavoda za odgoj i obrazovanje („Narodne novine Županije Zapadnohercegovačke“, broj: 24/17), privremeno Upravno vijeće Javne ustanove Zavod za odgoj i obrazovanje, na 8. sjednici održanoj dana 28. lipnja 2018. godine, *d o n i j e l o j e* :

**PRAVILNIK**

**O STRUČNO-PEDAGOŠKOM NADZORU**

1. **OPĆE ODREDBE**

**Članak 1.**

Ovim Pravilnikom uređuje se stručno-pedagoški nadzor, način i uvjeti obavljanja stručno-pedagoškog nadzora te ovlasti stručnog savjetnika, odnosno druge osobe koja obavlja poslove stručno-pedagoškog nadzora.

**Članak 2.**

Stručno-pedagoški nadzor je sustavno i organizirano stručno praćenje realizacije nastavnih planova i programa, organizacije i izvođenja nastave i drugih oblika odgojno obrazovnog rada u predškolskim ustanovama, osnovnim i srednjim školama (u daljnjem tekstu: ustanove) te stručnog i pedagoškog rada odgajatelja, nastavnika, stručnih suradnika i rukovoditelja u ustanovama.

**Članak 3.**

Stručno-pedagoški nadzor obavlja Javna ustanova Zavod za odgoj i obrazovanje (u daljnjem tekstu: Zavod), u ustanovama koje obavljaju poslove odgoja i obrazovanja u Županiji Zapadnohercegovačkoj i Hercegbosanskoj županiji, a po potrebi i u ostalim županijama i općinama s kojima Zavod potpiše ugovor o suradnji.

**Članak 4.**

(1) O provođenju stručno-pedagoškog nadzora odlučuje ravnatelj Zavoda i voditelj podružnice Zavoda, a u njihovoj odsutnosti osoba koju oni ovlaste​.

(2) Stručno-pedagoški nadzor se može vršiti:

a) po službenoj dužnosti Zavoda,

b) na zahtjev ministarstva obrazovanja,

c) na zahtjev prosvjetne inspekcije,

d) na zahtjev škole,

e) na zahtjev učitelja, roditelja, staratelja,

f) u drugim slučajevima kada Stručno vijeće Zavoda ocijeni da je potrebno izvršiti nadzor.

1. **STRUČNI SAVJETNIK, VANJSKI SURADNIK**

**Članak 5.**

(1) Stručno-pedagoški nadzor provode osobe u zvanju stručnog savjetnika.

(2) Stručno-pedagoški nadzor može provoditi i osoba koja nije zaposlenik Zavoda, ako ispunjava uvjete za stručnog savjetnika (vanjski suradnik).

(3) Odluku o izboru vanjskog suradnika iz stavka (2) ovog članka donosi ravnatelj Zavoda.

(4) Aktom iz stavka (3) ovog članka i odgovarajućim ugovorom pobliže se uređuje vrijeme angažiranja, ovlasti, prava i obveze vanjskog suradnika.

**Članak 6.**

Odgovarajuća stručna sprema stručnog savjetnika (u daljnjem tekstu: savjetnik), utvrđuje se Pravilnikom o unutarnjem ustrojstvu i sistematizaciji radnih mjesta Zavoda.

**Članak 7.**

(1) Savjetnik obavlja nadzor na osnovu naloga ravnatelja Zavoda i voditelja podružnice Zavoda.

(2) Savjetnik snosi odgovornost ako propusti obaviti nadzor ili ako prekorači ovlasti utvrđene nalogom o stručno-pedagoškom nadzoru.

**Članak 8.**

**(Iskaznica savjetnika za stručno-pedagoški nadzor**)

(1) Savjetnik za obavljanje stručno-pedagoškog nadzora ima iskaznicu kojom dokazuje službeno svojstvo i ovlasti.

(2) Evidenciju izdavanja i zamjene te vraćanja službenih iskaznica koje nose savjetnici vodi Zavod.

(3) Iskaznicom se savjetnik smije koristiti samo u svrhu obavljanja stručno-pedagoškog​ nadzora u okviru mjerodavnosti.

(4) Uporaba iskaznice u druge svrhe povlači stegovnu i kaznenu odgovornost.

(5) Iskaznicu je zabranjeno davati drugoj osobi.

(6) Obrazac iskaznice iz stavka (1) ovog članka i način njenog izdavanja propisuje ravnatelj Zavoda.

1. **OBAVLJANJE STRUČNO-PEDAGOŠKOG NADZORA**

**Članak 9.**

 Stručno-pedagoški nadzor obavlja se:

 a) uvidom u ostvarivanje godišnjeg plana i programa rada ustanove,

 b) neposrednim praćenjem izvođenja nastave i drugih oblika odgojno-obrazovnog rada,

 c) uvidom u pedagošku evidenciju i dokumentaciju,

 d) razgovorom s učenicima, roditeljima i odgojno-obrazovnim djelatnicima.

**Članak 10.**

U obavljanju stručno-pedagoškog nadzora savjetnik nadzire osobito:

 a) izvođenje i ostvarivanje godišnjeg plana i programa rada ustanove,

 b) planiranje, organiziranje i izvođenje nastave i ostalih oblika odgojno-obrazovnoga rada,

 c) stručnu uporabu udžbenika, nastavnih sredstava i pomagala,

 d) ispunjenost pedagoških i didaktičko-metodičkih zahtjeva u izvođenju nastave,

 e) vođenje stručno-pedagoške dokumentacije,

 f) provođenje ispita, način praćenja napredovanja i ocjenjivanja učenika,

 g) stručno usavršavanje odgojno-obrazovnih djelatnika.

**Članak 11.**

**(Ostali poslovi savjetnika)**

Osim što obavlja poslove iz članka 9. i članka 10. ovoga Pravilnika, savjetnik za stručno-pedagoški nadzor:

a) predlaže mjere za unapređivanje odgojno-obrazovnoga sustava,

b) pruža stručnu pomoć odgajateljima, učiteljima, nastavnicima i stručnim suradnicima (u daljnjem tekstu: učitelji) i skrbi o njihovu stručno-pedagoškom usavršavanju,

c) prati rezultate odgojno-obrazovnog rada ustanove i razinu usvojenih znanja i vještina

djece/učenika,

d) potiče učenička natjecanja i prati ostvarivanje eksperimentalnih programa,

e) ocjenjuje funkcionalnost prostora i opreme te predlaže mjere za njihovo osuvremenjivanje,

f) prati rad stručnih tijela u ustanovi.

**Članak 12.**

**(Obavijest o obavljanju stručno-pedagoškoga nadzora)**

(1) Savjetnik je dužan pravodobno obavijestiti ravnatelja ustanove o vremenu obavljanja stručno- pedagoškog nadzora.

(2) Iznimno se može obaviti stručno-pedagoški nadzor bez obavijesti iz stavka (1) ovoga članka ako to zahtijeva svrha nadzora.

(3) Ravnatelj ustanove i osoba čiji se rad nadzire dužni su savjetniku dati na uvid traženu dokumentaciju i evidenciju te ostale podatke i obavijesti potrebne radi nadzora i osigurati ostale uvjete za nesmetano obavljanje nadzora.

**Članak 13.**

**(Vrste stručno-pedagoškog nadzora)**

(1) Savjetnik vrši opći, posebni i pojedinačni stručno-pedagoški nadzor uvidom u rad ustanove, odnosno rad učitelja, ravnatelja i pomoćnika ravnatelja ustanove.

(2) Opći nadzor vrši se uvidom u rad i vrednovanje kvaliteta rada ustanove u ostvarivanju ciljeva i zadataka kao i nastavnog plana i programa.

(3) Opći nadzor iz stavka (2) ovog članka, obavlja povjerenstvo od tri člana koje formira ravnatelj Zavoda.

(4) Posebni nadzor vrši se po iskazanoj potrebi uvidom u rad i vrednovanjem kvaliteta rada ustanove u određenim oblastima, u ostvarivanju određenih ciljeva i zadataka, odnosno rada ravnatelja, pomoćnika ravnatelja i učitelja.

(5) Pojedinačni nadzor vrši se uvidom u rad i vrednovanjem kvaliteta rada pojedinih učitelja, ravnatelja i pomoćnika ravnatelja, prisustvovanjem izvođenju nastave, odnosno aktivnosti, ispitu i drugim oblicima odgojno-obrazovnog i stručnog rada.

(6) Pojedinačni nadzor iz stavka (5) ovog članka obavljaju savjetnici za svoje predmete ili odgovarajuće oblasti.

**Članak 14.**

**(Opći stručno-pedagoški nadzor)**

Opći stručno-pedagoški nadzor obuhvaća:

a) neposredno praćenje odgojno-obrazovnog rada dolaskom u ustanovu ili na drugo mjesto gdje se ostvaruje odgojno-obrazovni rad,

b) prisustvovanje izvođenju nastave, ispita i drugih oblika odgojno-obrazovnog rada,

c) prisustvovanje sjednicama stručnih organa, organa upravljanja, učeničkih i roditeljskih vijeća,

d) uvid u pripreme učitelja,

e) uvid u ocjenjivanje i opći uspjeh učenika, razrednih odjela i škole u cjelini,

f) pregled materijalno-tehničke osnove za izvođenje i organiziranje odgojno-obrazovnih

djelatnosti, prema suvremenim pedagoškim standardima,

g) uvid u djelatnost školske knjižnice,

h) uvid u podatke o samovrednovanju ustanove,

i) uvid u propisanu evidenciju i dokumentaciju,

j) prikupljanje podataka putem upitnika ili razgovora s ravnateljem, učiteljima, učenicima, roditeljima, odnosno starateljima,

k) utvrđivanje općih, djelatnih, kadrovskih i materijalnih uvjeta djelatnosti ustanove,

l) utvrđivanje ukupne kvalitete odgojno-obrazovne djelatnosti ustanove.

**Članak 15.**

**(Pojedinačni stručno-pedagoški nadzor)**

(1) Pojedinačni stručno-pedagoški nadzor obuhvaća:

a) uvid u stručnu spremu učitelja, ravnatelja i pomoćnika ravnatelja,

b) uvid u pripremanje, planiranje i organizaciju rada učitelja, ravnatelja i pomoćnika ravnatelja,

c) uvid u rad učitelja nazočnošću satovima redovite nastave i drugim oblicima odgojno- obrazovnog rada,

d) uvid u izbor nastavnih metoda i oblika rada učitelja te korištenje nastavnih pomagala i

 udžbeničke literature,

e) uvid u ovladanost nastavnih sadržaja od strane učenika,

f) uvid u metode, oblike i kriterije ocjenjivanja i izvođenje zaključnih ocjena,

g) uvid u stručno-pedagoško usavršavanje učitelja, ravnatelja i pomoćnika ravnatelja.

(2) Prigodom obavljanja stručno-pedagoškog nadzora, na zahtjev učitelja može se obaviti i stručna konzultacija, s ciljem odgovarajuće stručne pomoći i instrukcije.

**Članak 16.**

**(Zapisnik o obavljenom stručno-pedagoškom nadzoru)**

(1) O obavljenom stručno-pedagoškom nadzoru, savjetnik sastavlja zapisnik.

(2) Na osnovu zapisnika savjetnik obvezno razmatra utvrđeno stanje s ravnateljem, učiteljem ili stručnim tijelom ustanove.

**Članak 17.**

**(Nalaz)**

(1) Na osnovu zapisnika iz članka 16. savjetnik sastavlja nalaz. Nalaz mora biti jasan.

(2) Nalaz o stručno-pedagoškom nadzoru sastoji se iz tekstualnog dijela i opće ocjene stanja, te sadrži:

 - opis utvrđenog stanja,

 - mjere koje u ustanovi treba poduzeti radi otklanjanja utvrđenih nepravilnosti i nedostataka,

 - mjere koje se predlažu nadležnim tijelima ustanove,

 - rokove izvršenja mjera,

(3) Nalaz o općem stručno-pedagoškom nadzoru sastavlja predsjednik povjerenstva Zavoda i dostavlja ga ustanovi u kojoj je izvršen nadzor i organu upravljanja ustanove.

(4) Nalaz o posebnom i pojedinačnom stručno-pedagoškom nadzoru sastavlja savjetnik koji je obavio nadzor i dostavlja ga ravnatelju ustanove i odgojno-obrazovnom djelatniku na čiji rad se nadzor odnosi.

(5) Ravnatelj ustanove je dužan upoznati nastavničko i učiteljsko vijeće, te organ upravljanja ustanove s izvršenim općim stručno-pedagoškim nadzorom i dostavljenim nalazom.

(6) Nalaz o stručno-pedagoškom nadzoru iz kojeg se izvodi opća ocjena stanja je standardiziran, a donosi ga ravnatelj Zavoda.

**Članak 18.**

(1) Opća ocjena stanja stručno-pedagoškog nadzora izražava se tekstualno i ocjenama:

- ne zadovoljava,

- zadovoljava,

- uspješan,

- vrlo uspješan,

- izvrstan.

(2) Rok dostavljanja nalaza o stručno-pedagoškom nadzoru je petnaest (15) dana od dana obavljanja nadzora.

**Članak 19.**

**(Rok za otklanjanje nedostataka)**

(1) U slučaju da povjerenstvo ili savjetnik utvrde veće nedostatnosti u djelatnosti odgojno-obrazovne ustanove, odnosno rada učitelja, ravnatelja ili pomoćnika ravnatelja u nalazu će se odrediti rok do kojeg je potrebno otkloniti nedostatke.

(2) Rok iz stavka (1) ovog članka ne može biti dulji od šest (6) mjeseci.

**Članak 20.**

(1) Ustanova, odnosno organ upravljanja kome je dostavljen nalaz je dužna u roku od trideset (30) dana razmotriti nalaz, poduzeti odgovarajuće mjere glede otklanjanja nedostataka i o tome podnijeti pisano izvješće Zavodu. Ovo izvješće razmatra Stručno vijeće Zavoda i donosi odluku o prihvaćanju izvješća ili o potrebi ponavljanja nadzora.

(2) Ukoliko se na ponovljenom nadzoru utvrdi da nedostaci nisu ispravljeni, Zavod će dostaviti nalaz nadležnim tijelima na dalje postupanje.

**Članak 21.**

(1) Osobe i ustanove nad kojima je izvršen stručno-pedagoški nadzor mogu podnijeti primjedbe na nalaz savjetnika ravnatelju Zavoda u roku od petnaest (15) dana od dana prijema nalaza o nadzoru.

(2) Osobe i ustanove iz stavka (1) ovog članka mogu izjaviti primjedbu na odluku ravnatelja Zavoda, Ministarstvu obrazovanja, znanosti, kulture i športa, u roku od petnaest (15) dana od prijema iste.

 **IV. PRIJELAZNE I ZAVRŠNE ODREDBE**

**Članak 22.**

(1) Pravilnik stupa na snagu nakon dobivanja suglasnosti od Ministarstva obrazovanja, znanosti, kulture i športa Županije Zapadnohercegovačke i Ministarstva znanosti, prosvjete, kuture i športa Hercegbosanske županije, danom objave na oglasnoj ploči Zavoda i bit će objavljen u Narodnim novinama Županije Zapadnohercegovačke i Narodnim novinama Hercegbosanske županije.

Broj: 27-1/18

Široki Brijeg, 28. lipnja 2018. godine

 **Predsjednik privremenog Upravnog vijeća**

 **Mijo Tokić**